CELEX: 32016D0971
Language: el
Date: 2016-06-17 00:00:00
Title: Απόφαση (EE) 2016/971 του Συμβουλίου, της 17ης Ιουνίου 2016, σχετικά με τη σύναψη, εξ ονόματος της Ευρωπαϊκής Ένωσης, συμφωνίας υπό τη μορφή δήλωσης για την επέκταση του εμπορίου προϊόντων της τεχνολογίας πληροφοριών (ITA)

18.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 161/2
            
         ΑΠΌΦΑΣΗ (EE) 2016/971 ΤΟΥ ΣΥΜΒΟΥΛΊΟΥ
   της 17ης Ιουνίου 2016
   σχετικά με τη σύναψη, εξ ονόματος της Ευρωπαϊκής Ένωσης, συμφωνίας υπό τη μορφή δήλωσης για την επέκταση του εμπορίου προϊόντων της τεχνολογίας πληροφοριών (ITA)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Η δήλωση των υπουργών για το εμπόριο στον τομέα των προϊόντων της τεχνολογίας πληροφοριών, γνωστή ως συμφωνία για την Τεχνολογία των Πληροφοριών («ΙΤΑ»), εγκρίθηκε στη Σινγκαπούρη στις 13 Δεκεμβρίου 1996. Η παράγραφος 3 του παραρτήματός για τα κράτη ΙΤΑ δηλώνει, ότι οι συμμετέχοντες συνεδριάζουν περιοδικά υπό την αιγίδα του Συμβουλίου Εμπορευματικών Συναλλαγών του Παγκόσμιου Οργανισμού Εμπορίου (ΠΟΕ) για να αναθεωρούν τα προϊόντα που καλύπτονται, με σκοπό την επίτευξη συμφωνίας, με συναίνεση, εάν είναι κατάλληλο να τροποποιηθούν, υπό το φως των τεχνολογικών εξελίξεων, της πείρας κατά την εφαρμογή των δασμολογικών παραχωρήσεων, ή αλλαγών στην ονοματολογία του εναρμονισμένου συστήματος, τα προσαρτήματα στο εν λόγω παράρτημαώστε να ενσωματωθούν πρόσθετα προϊόντα.
            
         
               (2)
            
            
               Στις 8 Ιουλίου 2009, το Συμβούλιο εξουσιοδότησε την Επιτροπή να διαπραγματευθεί την αναθεώρηση της ΙΤΑ, με σκοπό την επέκταση της κάλυψης των προϊόντων της, ώστε να αντανακλά τις τεχνολογικές εξελίξεις και τη σύγκλιση.
            
         
               (3)
            
            
               Οι διαπραγματεύσεις για την επέκταση της ITA διεξήχθησαν από την Επιτροπή σε διαβούλευση με την ειδική επιτροπή που συστάθηκε βάσει του άρθρου 207 παράγραφος 3 της Συνθήκης.
            
         
               (4)
            
            
               Στις 28 Ιουλίου 2015 οι συμμετέχοντες στις διαπραγματεύσεις εξέδωσαν δήλωση για την επέκταση του εμπορίου προϊόντων της τεχνολογίας πληροφοριών («Δήλωση σχετικά με την επέκταση της ITA»), στην οποία καταγράφονται τα αποτελέσματα των διαπραγματεύσεων.
            
         
               (5)
            
            
               Κατά τη 10η υπουργική διάσκεψη του ΠΟΕ στο Ναϊρόμπι από τις 15 έως τις 18 Δεκεμβρίου 2015, οι συμμετέχοντες στις διαπραγματεύσεις εξέδωσαν υπουργική δήλωση για την επέκταση του εμπορίου προϊόντων της τεχνολογίας πληροφοριών, με ημερομηνία 16 Δεκεμβρίου 2015 (WT/MIN 15/25) («δήλωση των υπουργών»), η οποία εγκρίνει και υποβάλλει προς αποδοχή τη δήλωση σχετικά με την επέκταση της ITA, σύμφωνα με την παράγραφο 9 της εν λόγω δήλωσης. Η δήλωση των υπουργών καταγράφει επίσης τη συμφωνία των συμμετεχόντων στις διαπραγματεύσεις με τα σχέδια πινάκων που υποβλήθηκαν από κάθε συμμετέχοντα κατ' εφαρμογή της παραγράφου 5 της δήλωσης σχετικά με την επέκταση της ΙΤΑ και που περιέχονται στο έγγραφο του ΠΟΕ G/MA/W/117.
            
         
               (6)
            
            
               Η συμφωνία υπό τη μορφή δήλωσης σχετικά με την επέκταση της ΙΤΑ θα πρέπει να εγκριθεί εξ ονόματος της Ένωσης, μαζί με τον πίνακα της Ένωσης και τους πίνακες που υποβλήθηκαν από άλλους συμμετέχοντες στις διαπραγματεύσεις και οι οποίοι περιέχονται στο έγγραφο του ΠΟΕ G/MA/W/117.
            
         
               (7)
            
            
               Σύμφωνα με τη δήλωση για την επέκταση της ΙΤΑ, η Ένωση θα πρέπει να υποβάλει στον ΠΟΕ τις αναγκαίες τροποποιήσεις του πίνακά της στην Γενική Συμφωνία Δασμών και Εμπορίου («GATT του 1994»), όπως ορίζεται στον πίνακα της Ένωσης CLXXIII (G/MA/TAR/RS/357/corr.1),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ευρωπαϊκής Ένωσης, η Δήλωση για την επέκταση της ITA, και οι πίνακες που υποβλήθηκαν σύμφωνα με την παράγραφο 5 της πρώτης δήλωσης.
   Το κείμενο της δήλωσης για την επέκταση της ΙΤΑ, και τα προσαρτήματα της, προσαρτώνται στην παρούσα απόφαση.
   Άρθρο 2
   Η Επιτροπή εξουσιοδοτείται να υποβάλει στον Παγκόσμιο Οργανισμό Εμπορίου τις απαραίτητες τροποποιήσεις στον πίνακα της Ένωσης ο οποίος προσαρτάται στην GATT του 1994, όπως ορίζεται στον πίνακα της Ένωσης CLXXIII (G/MA/TAR/RS/357/corr.1).
   Άρθρο 3
   Ο πρόεδρος του Συμβουλίου θα ορίσει το/τα πρόσωπο/-α που είναι εξουσιοδοτημένα να καταθέσουν, εξ ονόματος της Ένωσης, την πράξη αποδοχής που προβλέπεται στην παράγραφο 9 της δήλωσης σχετικά με την επέκταση της ΙΤΑ (2).
   Άρθρο 4
   Η δήλωση για την επέκταση της ΙΤΑ δεν θα πρέπει να ερμηνεύεται ότι παρέχει δικαιώματα ή επιβάλλει υποχρεώσεις που μπορεί να επικαλεστεί κανείς άμεσα σε δικαστήρια της Ένωσης ή κράτους μέλους.
   Άρθρο 5
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 17 Ιουνίου 2016.
      
         
            Για το Συμβούλιο
         
         
            O Πρόεδρος
         
         J.R.V.A. DIJSSELBLOEM
      
   
   
      (1)  Έγκριση της 8ης Ιουνίου 2016 (δεν έχει ακόμη δημοσιευτεί στην Επίσημη Εφημερίδα.
   
      (2)  Η ημερομηνία έναρξης ισχύος της Δήλωσης θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.